LOberkommando der Wehrmacht no aprobó alazetalment o plan d'Erich von Manstein. Franz Halder deseparó a von Manstein d'o Estato Mayor de von Rundstedt y le ninvió a l'este, ta mandar o XXXVIII Cuerpo d'Exercito. Sindembargo, Hitler, que pretendeba un plan más agresivo que o plan que li heban entragato, aprobó una versión modificata d'as ideyas de von Manstein, versión que hue ye conoixita con o nombre de Plan Manstein. D'ista versión modificata, feita por Halder, no feba parte o segundo ataque ta o sud. Von Manstein, con o suyo Cuerpo d'Exercito, formato por a 1ª División de Caballería (cheneral Kurt Feldt), a 6ª División d'Infantería (cheneral Arnold von Biegeleben), 27ª División d'Infantería (cheneral Friedrich Bergmann) y 46ª División d'Infantería (cheneral Paul von Hase), tenió un papel menor en a batalla de Francia, en estar adhibito dimpués de prencipiar as operacions a o 4º Exercito de Günther von Kluge. Sindembargo, estió o suyo Cuerpo d'Exercito qui fació a primera penetración ta o sud en prencipiar o Fall Rot, a l'este d'Amiens, estando as suyas as primeras tropas alemanas en trescruzar o río Sena. En rematar a campanya, von Manstein fue ascendito y se li concedió a Cruz de Caballero d'a Cruz de Fierro.